**Îți amintești?...**

*Alina Drăgan*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Îți caut gânduri printre gene

În timp ce tu-mi vorbești cuminte

Ca un copil venit din stele

Cu toate-aducerile-aminte.

Despre ceva ce poate-odată

Noi vom trăi cu frenezie

În epoca deja uitată

Pe care eu o-nchipui ție…

Și tu te joci cu timpul moale

Ce lunecă precum un șarpe-

Adam și Eva suntem oare

Întorși spre paradis de șoapte?

Te-ascult și realizez deodată

Că noi ne-am mai văzut cândva-

Era o toamnă-ndepartată

Ce-și scutura arama sa

Iar eu ți-am întâlnit privirea-

Tot o arama ce suna

În inima-mi; si-ntreagă firea

În calm eteric se pierdea…

Acum sunt sâmbure de lut

Aștept doar să renasc în tine

Ca-n tot ce am iubit mai mult

Și-apoi s-a lepădat de mine.

Aștept un timp ce să-mblânzească

Privirea ce-o știam a ta

Și cu blândețe să-ți vorbească

Cum o faceai și tu cândva…

(2014)